ORDE do 15 de marzo de 2010 pola que se convocan actividades formativas de inglés, francés, alemán e portugués para o ano 2010 no estranxeiro e en España, destinadas a profesorado que imparte docencia en niveis non universitarios, e se aproban as súas bases de concesión.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/03/2010

No marco da Lei orgánica 2/2006, do 3 de maio, de educación (LOE), dentro da cooperación interterritorial da Consellería de Educación e Ordenación Universitaria e o Ministerio de Educación (PALE); dentro dos desenvolvementos que sobre linguas estranxeiras se regulan nos decretos 130/2007, do 28 de xuño, e 133/2007, do 5 de xullo, que establecen os currículos da educación primaria e da educación secundaria obrigatoria, respectivamente, a Consellería de Educación e Ordenación Universitaria convoca, desde hai doce anos, actividades formativas no estranxeiro para o profesorado, co obxecto de fomentar a actualización metodolóxica e a mellora do seu nivel de competencia comunicativa en contacto directo coa cultura dos países de orixe das linguas inglesa, francesa, alemá e portuguesa. Máis recentemente, esta consellería, consciente da importancia da aprendizaxe destas linguas para os cidadáns da nosa comunidade autónoma e da preocupación que neste sentido se manifesta desde todos os ámbitos
sociais, puxo en marcha o proxecto de anticipación da primeira lingua estranxeira no segundo ciclo da educación infantil e no primeiro ciclo da educación primaria, o programa CUALE e os programas de seccións bilingües, respectivamente, que requiren para a súa óptima implantación dun profesorado especialista actualizado e cun alto nivel de competencia comunicativa.
O contexto europeo da nosa comunidade, plurilingüe e multicultural, exixe que todos os membros da sociedade estean en igualdade de condicións para poderen acceder e gozar das oportunidades que a Unión Europea lles ofrece no mundo laboral, persoal e de acceso á cultura a través das tecnoloxías da comunicación e da información. A consecución destes obxectivos debe igualmente considerarse desde a perspectiva da contribución a reforzar unha cidadanía europea activa, cunha educación que invite á xente nova a asumir as súas responsabilidades a nivel supranacional e de contribución á creación dunha Unión Europea aberta a todos os países, baseada na comprensión, a cooperación, a tolerancia e a solidariedade.
Na procura destes fins, a Administración educativa galega é consciente da súa tarefa na formación permanente do profesorado e no deseño de actividades formativas que lle proporcionen a oportunidade de enriquecer os coñecementos nestas linguas, noutros sistemas educativos e no contorno cultural deles.
Baseándose na cooperación activa entre a Consellería de Educación e Ordenación Universitaria e institucións e organizacións educativas estranxeiras, establécese un deseño de actividades formativas para realizar en Francia, Irlanda, Reino Unido, Alemaña, Portugal e España, coa oferta de cursos de formación e de estadías de integración de profesorado que lle facilite a mellora da competencia lingüística e fomente o interese pola cultura dese país.
En consecuencia co anteriormente exposto, e en virtude das competencias que lle son atribuídas pola normativa vixente, a Consellería de Educación e Ordenación Universitaria
DISPÓN:
Artigo 1º.-Obxectivo desta convocatoria.
O obxectivo desta orde é convocar actividades de formación no estranxeiro e en España para o ano 2010, dirixidas ao profesorado de ensino primario e de ensino secundario, con destino actualmente e durante o vindeiro curso 2010-2011 en centros públicos dependentes desta comunidade autónoma, na Inspección educativa ou persoal docente destinado nos servizos de apoio ao sistema educativo.
A finalidade destas actividades de formación é a mellora da competencia comunicativa dos participantes e, a través deles, de todo o centro escolar. Neste sentido, as accións desta convocatoria formarán parte da bagaxe necesaria para desenvolver futuros traballos como as seccións bilingües ou a docencia CLIL, entre outras.
Para os efectos desta orde as persoas solicitantes serán consideradas:
-Profesorado de ensino secundario (PES): o profesorado dos corpos de catedráticos de ensino secundario, catedráticos de escolas oficiais de idiomas, catedráticos de artes plásticas e deseño, profesores de ensino secundario, profesores técnicos de formación profesional, profesores de escolas oficiais de idiomas, catedráticos de música e artes escénicas, profesores de música e artes escénicas, profesores e mestres de taller de artes plásticas e deseño e membros da Inspección educativa.
-Mestres: profesorado do corpo de mestres.
As actividades convocadas son as que figuran no anexo III desta convocatoria.
No caso de non cubrirse a totalidade das prazas dun curso, o número das prazas vacantes poderá engadirse ao número de prazas ofertado para o curso que teña a mesma lingua como obxecto de estudo e que teña lugar no mesmo país.
Artigo 2º.-Modalidade das actividades.
O profesorado poderá solicitar os dous tipos de actividade: cursos e estadías de integración, indicando na folla de solicitude do anexo I as súas prioridades por orde de preferencia.
Todos os cursos terán lugar no mes de xullo de 2010 nos países indicados no anexo III, terán como obxecto de estudo a lingua destes países e durarán dúas semanas cada un deles.
O curso de inglés oral para profesorado especialista desenvolverase durante oito días no mes de xullo de 2010, dentro dun programa de integración con nativos angloparlantes que se realizará en España.
As estadías de integración realizaranse no estranxeiro durante dúas semanas do primeiro trimestre do curso 2010-2011. Ao profesorado seleccionado para realizar unha estadía de integración, adxudicaráselle un centro estranxeiro de referencia e un profesor titor, preferentemente que imparta lingua española nese centro. Durante o período da estadía o profesor seleccionado participará nas clases do seu titor, desenvolvendo un programa conxunto de actividades de ensino.
Artigo 3º.-Financiamento das actividades.
O financiamento dos gastos descritos realizarase con cargo á aplicación orzamentaria 09.04.422I.640.1 e por importe de 543.000 euros no exercicio orzamentario de 2010.
Artigo 4º.-Condicións e requisitos de participación.
As persoas solicitantes destas actividades deberán reunir os seguintes requisitos:
1. Ser profesor/a, inspector/a ou asesor/a de linguas estranxeiras para as actividades que así o requiran.
Para os efectos desta orde enténdese que son especialistas de idiomas: os catedráticos/as e profesores/as de ensino secundario de inglés, francés, alemán e portugués, os mestres/as de inglés e francés e os catedráticos/as e profesores/as de EOI de francés, inglés, alemán e portugués.
2. Ser funcionario/a de carreira no corpo de mestres, nos corpos de catedráticos de ensino secundario, catedráticos de escolas oficiais de idiomas, catedráticos de artes plásticas e deseño, profesores de ensino secundario, profesores técnicos de formación profesional, profesores de escolas oficiais de idiomas, catedráticos de música e artes escénicas, profesores de música e artes escénicas, profesores e mestres de taller de artes plásticas e deseño e da Inspección educativa. No caso do profesorado solicitante das estadías de integración, a exixencia será ser funcionario en prácticas ou funcionario de carreira.
3. Estar en situación de servizo activo en centros públicos dependentes da Consellería de Educación e Ordenación Universitaria, na Inspección educativa ou ser persoal docente destinado nos servizos de apoio ao sistema educativo, no momento da solicitude e durante o curso para o que se solicita a actividade.
4. O profesorado participante nas actividades de inglés e francés comprometerase a promover seccións bilingües nos seus respectivos centros.
Artigo 5º.-Criterios de exclusión.
Persoal excluído desta convocatoria.
-Os solicitantes aos cales se lles concedese un curso de formación destas accións formativas nas convocatorias dos anos 2007, 2008 e 2009.
-Os solicitantes que estean gozando no curso 2009-2010, ou que teñan concedida para o curso 2010-2011 licenza por estudos outorgada pola Consellería de Educación e Ordenación Universitaria.
Artigo 6º.-Organización e características das actividades.
1. A organización dos cursos e das estadías de integración correspóndelle á Consellería de Educación e Ordenación Universitaria, quen poderá concertar os servizos necesarios para levar a cabo estas actividades.
2. A Dirección Xeral de Educación, Formación Profesional e Innovación Educativa, co obxecto de asegurar un mellor desenvolvemento destas actividades na súa modalidade de curso de formación, promoverá a elección dunha persoa coordinadora de grupo entre as persoas seleccionadas para participaren en cada un dos cursos convocados.
As funcións da persoa coordinadora de grupo serán de enlace entre o profesorado seleccionado e o Servizo de Formación do Profesorado, por unha banda, e de enlace do profesorado seleccionado e a institución educativa que imparta o curso, pola outra.
3. Os cursos para especialistas e as estadías de integración estarán orientados á mellora do nivel de competencia lingüística e á actualización metodolóxica no ensino das linguas estranxeiras e no ensino precoz delas.
4. Os cursos para profesorado non especialista están orientados á mellora do nivel de competencia comunicativa no idioma obxecto do curso.
Artigo 7º.-Solicitudes de participación e prazo de presentación.
Para poder facilitar e axilizar o trámite de selección, as persoas solicitantes deberán completar, en liña, a solicitude e anexo que como formulario electrónico se atoparán na páxina web
http://www.edu.xunta.es/formaes e na Guía do Cidadán no enderezo electrónico www.xunta.es/apps.gdp. As solicitudes
, unha vez validadas e impresas, deberán estar asinadas polas persoas solicitantes.
Posteriormente, estas solicitudes deberán dirixirse á Consellería de Educación e Ordenación Universitaria, San Caetano s/n 15781 Santiago de Compostela, xunto coa documentación expresada no artigo 8º, deberán presentarse a través do rexistro xeral da Xunta de Galicia, Consellería de Presidencia, Administración Públicas e Xustiza, nos seus departamentos territoriais ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, sendo imprescindible que na instancia apareza a data de recepción no organismo público correspondente. Se a solicitude é remitida por correo, é necesario que se presente en sobre aberto para que sexa datado e selado pola persoa funcionaria de correos antes de que se proceda á súa certificación.
O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo cardinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 8º.-Documentación.
Á solicitude xuntaráselle a seguinte documentación:
a) No caso dos docentes destinados en centros públicos, certificado expedido polo secretario/a do centro, co visto e prace do seu director/a, no que conste a materia ou materias que imparte a persoa solicitante durante o curso 2009-2010.
b) Acreditación dos méritos académicos, profesionais ou de calquera índole que se considere conveniente alegar. Estes serán xustificados mediante os documentos que se especifican no baremo que se inclúe no anexo II desta orde.
c) Relación numerada e asinada da documentación presentada, seguindo a orde que aparece no indicado anexo II.
A compulsa de documentos xustificativos de méritos, e calquera outro que a persoa solicitante incorpore á súa instancia, poderá efectuarse nos centros de educación infantil/primaria, centros públicos integrados, centros de secundaria e escolas de ensino de réxime especial, compulsa que asinará o/a director/a ou secretario/a do centro, sen prexuízo de que poida realizarse nos distintos órganos administrativos acreditados para tal fin.
Non serán tidos en conta nin valorados os méritos alegados e non xustificados debidamente, nin os que se aleguen fóra do prazo a que se refire o artigo 7º desta convocatoria.
d) O profesorado participante nas actividades de inglés e francés, presentará o anexo IV, comprometéndose a promover seccións bilingües nos seus respectivos centros.
Artigo 9º.-Procedemento para a adxudicación das prazas.
1. A selección das persoas candidatas realizará unha comisión integrada polos seguintes membros:
-Presidente/a: o/a director/a xeral de Educación, Formación Profesional e Innovación Educativa ou persoa en quen delegue.
-Vogais: ata un máximo de catro vogais, con categoría de subdirector xeral, xefe de servizo ou membros da Inspección educativa.
-Unha persoa funcionaria da Consellería de Educación e Ordenación Universitaria, que actuará como secretario/a, con voz e sen voto.
-Os sindicatos integrantes da mesa sectorial de persoal docente non universitario poderán nomear un representante para asistir ás sesións da comisión.
-A comisión poderá solicitar a incorporación de persoas asesoras especialistas, limitándose as devanditas persoas a prestaren a súa colaboración.
A comisión poderá dispoñer a constitución dunha subcomisión técnica especializada só para os efectos de colaborar na valoración dos méritos previstos nos puntos 1 e 2 do baremo do anexo II. Ás reunións desta subcomisión poderán asistir representantes das organizacións sindicais con representación na mesa sectorial de persoal docente.
Esta comisión rexerase polo previsto no Decreto 144/2001, do 7 de xuño.
2. A comisión seleccionadora realizará unha preselección segundo a puntuación obtida conforme o baremo que figura como anexo II desta convocatoria. En caso de empate entre os funcionarios, este dirimirase atendendo sucesivamente aos seguintes criterios:
a) Maior puntuación no punto 1 do baremo.
b) Maior puntuación no punto 2.2 do baremo.
De manterse o empate, terá preferencia a persoa de maior antigüidade no corpo.
3. Finalizada a preselección, a comisión fará pública a resolución provisional, que se difundirá no portal educativo da Consellería de Educación e Ordenación Universitaria da Xunta de Galicia (www.edu.xunta.es/formaes) na internet.
A exposición abrirá un prazo de dez días naturais para efectuar reclamacións ou renuncias á concesión das actividades perante o/a presidente/a da comisión. Transcorrido este prazo, unha vez estudadas e, se é o caso, atendidas as mencionadas reclamacións e renuncias, a comisión seleccionadora elevaralle a proposta definitiva ao/á conselleiro/a de Educación e Ordenación Universitaria que resolverá a relación final dos seleccionados e de suplentes ordenados por puntuación.
A resolución definitiva publicarase no Diario Oficial de Galicia e exporase no portal educativo da Consellería de Educación e Ordenación Universitaria da Xunta de Galicia (www.edu.xunta.es/formaes) na internet.
4. Contra esta resolución, que esgota a vía administrativa, os interesados poderán interpoñer recurso potestativo de reposición perante o/a conselleiro/a de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Artigo 10º.-Renuncias e retirada de documentación.
1. Unha vez resolta esta convocatoria, soamente se admitirán renuncias ás actividades concedidas en casos de excepcional gravidade e libremente apreciadas polo/a presidente/a da comisión avaliadora.
As prazas vacantes seranlles ofertadas aos candidatos/as suplentes por chamamento directo segundo a relación publicada.
2. Unha vez transcorridos tres meses desde a data de publicación da resolución definitiva no Diario Oficial de Galicia, as persoas interesadas, ou os seus representantes legais, disporán dun prazo de seis meses para poder retirar a documentación ante o/a presidente/a da comisión. Unha vez transcorrido o dito prazo, entenderase que renuncian á súa devolución.
3. As solicitudes consideraranse desestimadas de non quedar resolta a convocatoria no prazo de seis meses, desde a data da súa publicación no Diario Oficial de Galicia.
Artigo 11º.-Comunicación.
Toda a información con respecto á organización e desenvolvemento dos cursos, viaxes ao lugar de realización e reunións informativas será anunciada no enderezo web
http://www.edu.xunta.es/formaes.
Artigo 12º.-Condicións económicas.
Os gastos de docencia, así como os de desprazamento, aloxamento e o xantar nos días lectivos, de cada unha das actividades, agás os cursos de inglés oral, serán financiados directamente pola Consellería de Educación e Ordenación Universitaria.
Nos cursos de inglés oral os gastos de docencia, así como os de desprazamento, aloxamento, almorzo, xantar e cea, nos días lectivos, serán financiados directamente pola Consellería de Educación e Ordenación Universitaria.
Artigo 13º.-Retribucións.
Durante o tempo de duración das actividades de formación o profesorado seleccionado recibirá os emolumentos correspondentes ás súas retribucións básicas e complementarias.
Artigo 14º.-Certificación.
A Consellería de Educación e Ordenación Universitaria expedirá unha certificación acreditativa da realización das actividades.
Para acceder a este certificado os beneficiarios deberán presentar no prazo de 15 días, contado desde a data da finalización:
a) Unha memoria pedagóxica da actividade, expresada na lingua obxecto de estudo, segundo as pautas proporcionadas polo Servizo de Formación do Profesorado.
b) Copia compulsada do certificado expedido polo centro estranxeiro, no caso dos asistentes a cursos de idiomas.
Artigo 15º.-Habilitación normativa.
Autorízase a Dirección Xeral de Educación, Formación Profesional e Innovación Educativa para adoptar as medidas necesarias para a aplicación e desenvolvemento desta orde.
Artigo 16º.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de marzo de 2010.
Jesús Vázquez Abad
Conselleiro de Educación e Ordenación Universitaria
Ver referencia pdf "05600D006P056.PDF"
Ver referencia pdf "05600D007P062.PDF"